31997R1059
L 154/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 1059/97 НА КОМИСИЯТА
от 11 юни 1997 година
за адаптиране на максималното годишно риболовно усилие за определени риболовни райони
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EО) № 2027/95 на Съвета от 15 юни 1995 г. за създаване на система за управление на риболовното усилие по отношение на определени риболовни райони и ресурси на Общността (1), и по-специално второто тире на член 4 от него,
като има предвид, че второто тире на член 4 от Регламент (EО) № 2027/95 предвижда, че Комисията, по искане на държава-членка, предприема съответните мерки, така че въпросната държава-членка може да извърши улов на риба по нейните квоти в съответствие с член 6, параграф 2, алинея трета от Регламент (EО) № 685/95 на Съвета от 27 март 1995 г. за управлението на риболовно усилие по отношение на някои риболовни райони и ресурси на Общността (2);
като има предвид, че Нидерландия е отправила искане до Комисията да коригира максималното годишно риболовно усилие, предоставено на нейните кораби по отношение на определени квоти, които са ѝ разпределени съгласно Регламент (ЕО) № 390/97 на Съвета от 20 декември 1996 г. за определяне на някои рибни запаси и групи на рибни запаси, общи допустими улови за 1997 г. и определени условия, при които могат да бъдат извършвани тези улови на риба (3), последно изменен с Регламент (EО) № 711/97 (4);
като има предвид, че настоящият регламент влиза в сила незабавно, за да позволи на Нидерландия да извърши риболова по своята квота;
като има предвид, че мерките, предвидени в настоящия регламент, са в съответствие със становището на Управителния комитет по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
Максималното годишно риболовно усилие за Кралство Нидерландия по отношение на дънните риби посредством използване на буксирен риболовен уред, както е предвидено в приложение I към Регламент (ЕО) № 2027/95, се изменя както е посочено в настоящото приложение.
Член 2
Настоящият регламент влиза в сила в деня след публикуването му в Официален вестник на Европейските общности.
Той се прилага от 9 юни 1997 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 юни 1997 година.